Pääministeri Juha Sipilä (kesk) tapasi Oulun kaupungin johtoa, poliisin johtoa ja mediaa Oulussa lauantaina. Hän kommentoi illalla koko maata järkyttänyttä raiskausvyyhtiä, jossa uhreina ovat olleet nuoret tytöt. Sipilä totesi Iltalehdelle, että paperittomia ja käännytettäviä turvapaikanhakijoita on maassa liikaa.

Näin pääministeri Juha Sipilä vastaili median kysymyksiin Oulun lapsiin kohdistuneista seksuaalirikoksista. Aleksanteri Pikkarainen

Juha Sipilän mielestä Oulun raiskausvyyhdin lapsiuhrien määrä ei ole poikkeuksellinen, kun sen suhteuttaa kaikkiin lapsiin kohdistuviin seksuaalirikoksiin, joita maassamme tapahtuu. Pääministeri kommentoi Oulun raiskausvyyhtiä lauantai-iltana Oulun kaupungintalolla.

– Suomessa tehdään joka päivä keskimäärin viisi lapsiin kohdistuvaa seksuaalirikosta. Katsoin tilastot kolme vuotta taaksepäin ja joka ikinen niistä on liikaa, se on selvä asia, Sipilä huomautti.

Sipilä painotti, että jokaisen oikeustajuun kuuluu se, ettei Suomeen tule rikoksentekijöitä. Hän ei osannut vastata Iltalehden kysymykseen siitä, paljonko Suomessa tällä hetkellä on paperittomia ulkomaalaisia ja käännytystä odottavia turvapaikanhakijoita, joilla ei ole oikeutta olla Suomessa.

– Heitä on liikaa. Lähtökohtana on, että joka Suomeen tulee, noudattaa Suomen lakia ja Suomen arvoja, jos niihin ei sopeudu, hänet poistetaan. Tietenkään käytännön lainsäädäntötyö ei näin yksinkertaista ole. Meitä sitoo perustuslaki ja kansainväliset sopimukset, Sipilä sanoi.

Sipilän mukaan ongelmana ovat maat, jotka eivät ota vastaan palautettavia turvapaikanhakijoita.

– Olemme tehneet palautussopimuksia EU-tasolla ja Suomi pyrkii tekemään niitä lisää. Ison osan Suomi on saanut tehtyä vapaaehtoiselta pohjalta, mutta se ei toimi riittävän hyvin.

Lakimuutoksia vireillä

Pääministeri Sipilä kertoi Oulussa että seksuaalirikosten tuomioiden koventaminen on eduskunnassa vireillä.

– Myös maasta karkottamista on helpotettu tämän vuoden alusta, hän kertoi.

Sipilä totesi, että hallituksella on valmistelussa sisäisen turvallisuuden kokonaisarviointi.

– Se työ kestää vielä noin kuukauden, se aloitettiin joulukuussa. Paljon on jo tehty, mutta mikä täällä Oulussa nyt osoittautui tärkeäksi, on viranomaisten välinen yhteistyö ja se, että on avoin yhteisö, jossa nämä kysymykset nousivat esille ja se on äärimmäisen tärkeää. Minulle tuli hyvin luottavainen olo että se mitä on tehty nimenomaan Oulussa, se toimii.

Juha Sipilä toivoo suomalaisilta malttia ja yhtenäisyyttä tapauksen edessä. Uhrit ansaitsevat tuen, hän sanoi Oulussa. Aleksanteri Pikkarainen

Somessa varottava

Sipilä kertoi kuulleensa keskustelussa Oulun päättäjien kanssa, miten kaupungissa neuvotaan nuoria käyttäytymään sosiaalisessa mediassa.

– Tämäntyyppistä koulutusta kannattaa jatkossakin tehdä vanhempien työn tueksi.

Sipilä esitti toiveen suomalaisille, jotka keskustelevat asiasta netissä.

– Nyt on tärkeää, että maltti säilyy. Lähtökohta on se, että tällaiset rikokset eivät kuulu suomalaiseen yhteiskuntaan ja tuki tulee niille, jotka ovat tällaisten rikosten uhreiksi joutuneet.

Oulun poliisi kertoi perjantaina uusista rikosepäilystä kokonaisuudesta, joka on järisyttänyt Oulua noin kuukauden ajan asian tultua julki.

Oulun poliisi tutkii neljän tänään perjantaina ilmi tulleen seksuaalirikosepäilyn lisäksi viittä muuta seksuaalirikoskokonaisuutta. Kaikkia tapauksia yhdistää se, että tekijät ovat ulkomaalaistaustaisia ja uhrit alaikäisiä, enintään 15-vuotiaita. Seksuaalirikosvyyhdissä on yhteensä 16 epäiltyä.

Juttua päivitetty kello 20.30. ja 13.1. kello 10.12 täsmennetty Sipilän sitaattia.